छत्तीसगढ़ के सुकमा में नक्सलियों ने कुल्हाड़ी से काट दिए दो लड़के
पुलिस अधिकारी ने बताया कि दोनों ग्रामीण जगरगुंडा थाने के करीब बने शिविर में रहते थे। पिछले दो वर्ष से वह मिलीयमपल्ली गांव चले गए थे। गांव में वह खेती करते थे।
सुकमा. छत्तीसगढ़ के नक्सल प्रभावित सुकमा जिले में नक्सलियों ने दो ग्रामीणों की धारदार हथियार से हत्या कर दी। बस्तर क्षेत्र के पुलिस महानिरीक्षक सुंदरराज पी ने सोमवार को PTI-भाषा को बताया कि सुकमा जिले के जंगरगुंडा थाना क्षेत्र के अंतर्गत मिलीयमपल्ली गांव के करीब सुरक्षा बलों ने दो ग्रामीणों का शव बरामद किया है।सुंदरराज ने बताया कि सुरक्षा बलों को सोमवार को मिलीयमपल्ली गांव में दो ग्रामीणों मड़कम अर्जुन और ताती हडमा के शव होने की जानकारी मिली। उन्होंने बताया कि पुलिस दल ने ग्रामीणों के शवों को बरामद कर पोस्टमार्टम के लिए भेज दिया है। दोनों ग्रामीणों की हत्या कुल्हाड़ी और धारदार हथियार से की गई है।पुलिस अधिकारी ने बताया कि दोनों ग्रामीण जगरगुंडा थाने के करीब बने शिविर में रहते थे। पिछले दो वर्ष से वह मिलीयमपल्ली गांव चले गए थे। गांव में वह खेती करते थे। सुंदरराज ने बताया कि पुलिस ने हमलावर नक्सलियों की खोज शुरू कर दी है। क्षेत्र में नक्सलियों के खिलाफ अभियान जारी है।